Андрэй Мукавозчык

**Андрэ́й Мікала́евіч Мукаво́зчык** (нар. 1963, Новасыбірск, цяпер Расея) — публіцыст, прапагандыст рэжыму Лукашэнкі ў Беларусі.

## Біяграфія
Нарадзіўся ў расейскім Новасыбірску, вырас і жыве ў Менску. Скончыў фізычны факультэт БДУ.

З 1988 г. удзельнічаў у «Клюбе вясёлых і знаходлівых» (КВЗ). Узначальваў беларускае аб’яднаньне КВЗ, быў вядоўцам перадачаў КВЗ на Беларускім тэлебачаньні. Зь ягонай дзейнасьцю быў зьвязаны канфлікт паміж беларускім КВЗ і расейскімі праваўладальнікамі. Стварыў і вёў гумарыстычнае тэлешоў «Вот так шоу» на БТ.

Жанаты.

## Прапагандысцкая дзейнасьць
Пасьля 2010 г. стаў вядомым як калюмніст газэты «Советская Белоруссия».

Абвінавачваўся ў тым, што ў сваіх публікацыях дазваляў сабе ў агрэсіўнай і прымітыўнай форме абразы і прыніжэньне апанэнтаў А. Лукашэнкі, зьдзекі зь беларускай мовы і беларусаў, мізагіністычныя выказваньні і антысэміцкія намёкі.

У 2017 годзе актывіст Мікола Дзядок падаў у суд на газэту «Советская Белоруссия», патрабуючы абароны гонару і годнасьці, а таксама кампэнсацыі маральнай шкоды за выказваньні, якія зьмяшчаліся ў артыкуле аўтарства Мукавозчыка.

У ліпені 2020 г. Марыя Калесьнікава падала ў Генэральную пракуратуру, Міністэрства інфармацыі, Цэнтральную выбарчую камісію Беларусі, а таксама ў рэдакцыю газэты «Советская Белоруссия» заяву датычна публікацыяў А. Мукавозчыка, абвінавачваючы яго ў распальваньні сацыяльнай і палітычнай розьні, ілжывых абвінавачаньнях, недапушчальных выказваньнях і паклёпе ў дачыненьні да праціўнікаў А. Лукашэнкі. Паводле Калесьнікавай, Мукавозчык у сваіх публікацыях парушыў артыкулы 191, 188 і 189 Крымінальнага кодэксу Рэспублікі Беларусь.

У лістападзе 2020 году дацэнт катэдры мэдыялёгіі факультэту журналістыкі БДУ Інга Воюш правяла лінгвістычную экспэртызу 200 тэкстаў Мукавозчыка зь яго аўтарскае калёнкі «Накіпела» ў СБ за летні пэрыяд таго году, у якіх ён аналізаваў выбарчую кампанію, і даказала, што яго тэксты ўяўляюць сабой прапаганду. Адным зь інструмэнтаў, якім актыўна карыстаецца аўтар, стала так званая , ці рыторыка нянавісьці (*убогія, зварʼяцелыя пацукі, здыхлятнікі, зграя інтэлектуальных бамжоў, клоўны навапаказанае рады* й да т.п.). У ліпені 2022 году палітоляг Вольф Рубінчык зьвярнуў увагу на тое, што ў кнізе А. Мукавозчыка «Революция мокрых штанов» (Менск, 2021) былі сфальсыфікаваныя цытаты з Уладзімера Ляхоўскага і Ганны Севярынец; паводле ацэнкі Рубінчыка, кніга, вылучаная на атрыманьне Нацыянальнай літаратурнай прэміі, мае для культуры не нулявую, а адмоўную вартасьць.

У 2020-2021 гг. неаднаразова публікаваў пагрозы фізычнай расправы над палітычнымі ўцекачамі і актывістамі Мікалаем Халезіным і Натальляй Калядой, а таксама да рэпрэсіяў супраць іхных сваякоў, якія пражываюць у Беларусі. Ухваляў разгром грамадзянскай супольнасьці і масавае закрыцьцё грамадзкіх арганізацый рэжымам Лукашэнкі.

## Узнагароды
У траўні 2020 г. атрымаў узнагароду «Залатое пяро» праўладнага Беларускага саюза журналістаў у намінацыі «Найлепшы аўтарскі праект у інтэрнэце і сацыяльных сетках».

У студзені 2021 г. указам А. Лукашэнкі ўзнагароджаны мэдалём «За працоўныя заслугі».

## Міжнародныя санкцыі
Мукавозчык станавіўся суб’ектам забароны на паездкі й замарожваньня актываў Эўрапейскім Зьвязам як частка сьпісу беларускіх чыноўнікаў, адказных за палітычныя рэпрэсіі, падтасоўку вынікаў галасаваньня й прапаганду. Згодна з рашэньнем  ад 21 чэрвеня 2021 году, адзін з асноўных прапагандыстаў рэжыму Лукашэнкі, які друкуецца ў газэце «СБ. Беларусь сегодня», у сваіх артыкулах сыстэматычна нэгатыўна й зьневажальна, выкарыстоўваючы падробленую інфармацыю, піша пра дэмакратычную апазыцыю й грамадзянскую супольнасьць, зьяўляецца адной з асноўных крыніцаў прапаганды ў Беларусі, а атрыманыя ўзнагароды («Залатое пяро», «Залатая літара», «За працоўныя заслугі») сьведчаць пра падтрымку рэжыму Лукашэнкі й атрыманьне выгады ад яго. З той жа фармулёўкай 7 ліпеня 2021 году Мукавозчык трапіў і ў санкцыйны сьпіс Швайцарыі. 6 ліпеня да чэрвеньскага пакету санкцый ЭЗ далучыліся Альбанія, Ісьляндыя, Ліхтэнштайн, Нарвэгія, Паўночная Македонія, Чарнагорыя. 2 сьнежня Мукавозчык быў даданы і ў санкцыйны сьпіс Вялікабрытаніі.

## Крыніцы

Катэгорыя:Выпускнікі Беларускага дзяржаўнага ўнівэрсытэту
Катэгорыя:Беларускія журналісты
Катэгорыя:Супрацоўнікі і аўтары газэты «Советская Белоруссия»
Катэгорыя:Супрацоўнікі Нацыянальнай дзяржаўнай тэлерадыёкампаніі Рэспублікі Беларусь
Катэгорыя:Беларускія прапагандысты
Катэгорыя:Беларускія асобы ў Чорным сьпісе ЭЗ
Катэгорыя:Беларускія імігранты